KIRJALLINEN KYSYMYS E-2059/01

esittäjä(t): Per Gahrton (Verts/ALE) komissiolle

(13. heinäkuuta 2001)

Aihe: Komissio on jättänyt noudattamatta Euroopan yhteisön perustamissopimuksen 155 ja 169 artikloja

Perustamissopimuksen 155 artiklan mukaan komission täytyy valvoa, että jäsenvaltiot saattavat ministerineuvoston antamat direktiivit osaksi kansallista lainsäädäntöä. Lainsäädäntöön tehtävät muutokset ovat jäsenvaltioita sitovia. Perustamissopimuksen 169 artiklan mukaan komission on ryhdyttävä oikeudellisiin toimiin niitä jäsenvaltioita vastaan, jotka eivät noudata tätä direktiiviä.

EY:n perustamissopimuksen 48 ja 100 artiklojen mukaan sukupuolisyrjintä ja muiden unionin kansalaisten syrjintä työmarkkinoilla on kiellettyä. ILO:n periaatteen Sama palkka samasta työstä pitäisi päteä koko EU:ssa. Jotta tämä periaate saisi enemmän vaikuttavuutta, ministerineuvosto on laatinut joukon direktiivejä.

Muutama vuosi sitten esitin komissiolle kysymyksen, joka koski komissiossa ilmennyttä palkkasyrjintätapausta. Komissaari Padraig Flynn vastasi siihen parlamentin edessä ja lupasi, että asiaa käsiteltäisiin pikaisesti.

Lähempi tutkimus, joka ei ollut komission tekemä, paljasti, että Euroopan talousalueeseen liittymisensä jälkeen ja myöhemmin EY:öön liittymisensä jälkeen jäsenvaltio Ruotsi ei ollut pannut täytäntöön direktiiviä työlainsäädännössään. Sen sijaan Ruotsi oli harjoittanut palkkasyrjintää yleisesti koko julkisella sektorilla. Tämä on ollut komission tiedossa ainakin sen jälkeen, kun Padraig Flynn vastasi kysymykseen parlamentissa.

Milloin EY:n komissio aikoo noudattaa 155 ja 169 artiklojen mukaisia sitovia määräyksiä ja siten estää EY:n perustamissopimuksen kieltämän palkkasyrjinnän Ruotsissa? Vai onko komission aikomuksena kyseisen lain lisäksi saada tämä malli käyttöön koko Euroopan unionissa?

Anna Diamantopouloun komission puolesta antama vastaus

(4. syyskuuta 2001)

Komissio haluaa korostaa, että sama palkka samasta tai samanarvoisesta työstä on EY:n perustamissopimuksen perusperiaate (141 artiklan 1 ja 2 kohta, entinen 119 artikla). Tämä säännös on välittömästi sovellettavissa eli kansalaiset voivat turvautua siihen kansallisissa tuomioistuimissaan syrjivän kansallisen lainsäädännön soveltamisen välttämiseksi.

Lisäksi direktiiveissä 75/117/ETY(1) ja 96/97/EY(2), jolla muutetaan direktiiviä 86/378/ETY(3), täsmennetään periaatteen tarkka soveltamisala. Ruotsi on jo ryhtynyt toimiin edellä mainitun yhteisön lainsäädännön panemiseksi täytäntöön.

Komissio seuraa sille EY:n perustamissopimuksen 211 artiklan (entisen 155 artiklan) mukaisesti uskottujen tehtävien puitteissa tarkasti näiden direktiivien täytäntöönpanoa kaikissa jäsenvaltioissa eikä epäröi käynnistää 226 artiklassa (entisessä 169 artiklassa) tarkoitettua jäsenyysvelvoitteiden laiminlyöntiä koskevaa menettelyä, jos se havaitsee, ettei jäsenvaltio ole täyttänyt sille perustamissopimuksessa ja edellä mainituissa direktiiveissä asetettuja velvollisuuksia.

Samapalkkaisuus on yksi keskeisiä aihealueita sukupuolten tasa-arvoa koskevassa yhteisön puitestrategiassa (2001-2005)(4). Strategiaan liittyvän ohjelman mukaan vuosina 2001-2002 keskitytään samapalkkaisuuteen. Tällöin aiotaan määrittää nykyiset puutteet ja mahdolliset toimintavaihtoehdot, joihin saattaa kuulua esimerkiksi voimassa olevan lainsäädännön saattaminen ajan tasalle.

(1) Neuvoston direktiivi, annettu 10 päivänä helmikuuta 1975, miesten ja naisten samapalkkaisuuden periaatteen soveltamista koskevan jäsenvaltioiden lainsäädännön lähentämisestä, EYVL L 45, 19.2.1975.

(2) Neuvoston direktiivi, annettu 20 päivänä joulukuuta 1996, miesten ja naisten tasa-arvoisen kohtelun periaatteen toteuttamisesta ammatillisissa sosiaaliturvajärjestelmissä annetun direktiivin 86/378/ETY muuttamisesta, EYVL L 46, 17.2.1997.

(3) Neuvoston direktiivi, annettu 24 päivänä heinäkuuta 1986, miesten ja naisten tasa-arvoisen kohtelun periaatteen toteuttamisesta ammatillisissa sosiaaliturvajärjestelmissä, EYVL L 225, 12.8.1986.

(4) KOM(2000) 335 lopullinen.